<header data-type="book">
<h1>外科證治秘要</h1>
</header>

<h1>第一章　辨證總論</h1>
<p>凡外瘍名目雖多，以癰疽為提綱，疽屬陰而癰屬陽也。癰疽之外，有疔有痰。疔與疽同類，疔形小而疽形大；痰與癰有別，痰形小而癰形大也。</p>
<p>凡初起有頭一粒者，為疽。發於項名項疽，發於腦名腦疽，如肩、背、腰、脅、肋、胸、腹及腿、臂、股、臀等處，各隨其部而名之曰「某疽」、「某癰」。</p>
<p>古人雖云疽屬陰，由五臟而生，然陽證居多。總以形色為辨，如色紅高腫者，為陽；色紫暗黑平坦者，為陰。痛者，為陽；不痛者，陰也。《外科正宗》開卷總論幾篇，言之極詳，所當熟讀者也。</p>
<p>如初起一粒發於面部及手足指間者，即名之曰疔。如額疔、眉疔、鼻疔、顴疔、唇疔及手足指蛇頭疔、蛇腹疔、足指之黑疔，皆起一粒椒，即發寒熱。疔腳堅硬，四圍腫大者，其疔必重，防走黃之險。</p>
<p>前言疔疽同類，疔形小而疽形大，然疔之害速而疽之禍慢。疔若走黃，八九日必死。疽毒內陷，早則二十餘日，多至四十餘日而死。又如額疽、鬢疽、手大指之調疽、足大指之敦疽，其實皆疔之類，治亦相同，但形比疔為大耳。</p>
<p>至於癰腫雖屬陽，然陰者極多。初起漫腫無頭，色雖白而身發寒熱，三四日即有塊高腫者，仍屬陽證。惟身不熱，微惡寒，瘍處微微漫腫，色白不紅，無甚痛楚，及至數十日始覺漸大者，乃為陰證耳。</p>
<p>肩癰、臂癰、腿癰、脅癰、腹癰、背癰等，皆因其漫腫無頭而名之耳。其中根盤極大者，惟腿癰為最。嘗見腿癰之大者如斗，小者如升，中等者至如五升斗大小。若臂膊、腹肋等處，從未有如此大者。除腿癰之外，惟流注亦有極大者。曾見揹包流注形大一種，上至肩膊，下至腰間，長大如冬瓜樣者。至如肩髃之部漫腫色微紅，大如茶杯樣者，名肩癰。若大如碗者，如盆者，即名掛肩流注。若腫在胛腋之間，形小如茶杯樣者，名胛癰；大者即名穿胛流注。又因其大小而分別名之也。</p>
<p>再言流注，少者一、二、三處，多者十餘處，或三或五或七，總以仄數（單數）為多。若獨腳流注，只有數處：生於背名揹包流注；生於肩名掛肩流注；生於胛名穿胛流注；生於環跳、腿股等處，名附骨流注。只此四處患流注獨一個。若在別處，或胸、脅、腿、臂、肩、頸，獨生一個者極少。</p>
<p>若夫痰核串癧，多生於頸間，或連及兩腋，其核小者如梅、如李，大者如雞蛋、鴨卵之狀。初起皮膚鬆動，按之其核在內者是也。又有流痰，或生足踝，或生於臂肘，或生於指節，皆為虛證，收功不易。</p>
<p>又男子之囊癰與婦人之乳癰同等，皆消散者多。囊癰初起，挾疝氣者可消。乳癰初起，挾肝氣者亦可消。此二種皆腫而不甚硬，且不甚寒熱，故可見效。若濕火甚，寒熱交作，色紅焮熱者，不易消也。</p>
<p>乳房之證，有肝鬱乳癰，其色白；有火毒乳癰，其色即紅。又有乳癖，在乳旁，或大或小，隨喜怒為消長。又有乳痰，如鵝卵大，在乳房之中，按之則硬，推之則動者是也。若推之不動，釘著於骨，即屬乳岩，難治。又有乳頭碎爛，且癢且痛，名乳頭風，屬濕熱。以上諸證，皆常有之。惟乳頭出血，名乳衄。更有乳懸，乃乳頭長至七八寸及三尺者，此二證罕見。余小時在先生（指其舅父高秉鈞）處，曾見乳懸長一尺余。依古方用川芎末燒煙燻之，內服川芎、當歸、膽草清肝藥效。</p>
<p>再論內癰，生於腹中，如肺癰，胃癰（即䐗癰），肝癰，大、小腸癰，皆以部位而名。肺癰咳唾臭痰膿血，胸前隱隱痛，最為易曉。胃脘癰俗名䐗癰，生於中脘，脘中痛而漸硬不移，久則成膿。又內䐗癰外形不高，但中硬痛，久而不愈，或膿從吐出，或從大便出，食少形瘦者，奄奄而死。若外䐗癰，中脘硬痛，漸漸高腫有頭，其人能食，膿從外出而愈。肝癰由肝鬱氣滯血凝，其證兩脅滿，臥則驚，不得小便，期門穴隱隱痛，肉微起者是也。當臍以下腹板硬，外無形象而痛甚，口渴便秘者，大腸癰也。少腹硬痛，足屈不伸者，小腸癰也。然亦有膿從外出者。曾見一腸癰外潰，其孔在臍下偏右三寸，每日所食粥飯菜蔬之糞，強半皆從膿孔流出。大用補托護膜解毒，喜其人能食，竟得收功。</p>
<p>此外又有癭瘤惡核，治之總不見效。惟瘤中有豆渣瘤一種可醫。潰破後，其膿如粉渣、豆渣一樣，去盡之後，再去包衣，如豆腐衣碎片，亦可收功。</p>
<p>癰疽、疔毒、痰瘤之外，另有奇特名色，今古相傳，亦不可不知。如生於腿灣名曲鰍；生於跨凹名魚口；生於頸間硬而不移，按之尚有情者，名馬刀痰；按之無情如石者，名失榮。此自古相傳，彰彰可考，不可強立名色也。</p>
<p>他如小便下面皮腫如水晶泡，名鵝肫疳；臂腫而塊長大一條者，名黃瓜毒。皆俗名也。又如疽發於背名發背；偏於左右，以手可搭，名搭手。疽發於手足之背，即名手足發背。其實皆俗名也，然無害於事，不妨隨俗稱呼。</p>
<p>至於咽喉、口舌諸證，古人另立一科。然名色亦不可不知：咽喉一邊腫如黃豆大者名單蛾，亦有如蠶豆大者；若兩邊腫者名雙蛾；如豆大腫而碎腐者，名爛頭蛾。若咽喉紅腫而無頭，但漫腫者，名曰喉癰；若初起喉間即碎腐者，名曰喉疳；如喉疳狀而胸前有紅點，或頸或遍身紅者，即名爛喉痧。</p>
<p>喉風一證極速，必喉腫而痰氣聲嘶，最為急證。又有一種馬脾風，小兒患者多，咽喉並不紅腫，但痰氣喘粗，而不能咽物，身雖寒熱，而面無火色，神氣不安，喘呼不止。三四日即死，死者多，活者少。用牛黃奪命散，間有生者。</p>
<p>喉痹一證，陰虛鬱火為多。視其喉不腫，且不甚紅，但覺喉間乾燥，嚥唾不利，食飲又不妨。此名喉痹，慎調即無妨於事。</p>
<p>喉癬如喉痹樣，但喉間有紅絲絆滿，且覺癢者是也。</p>
<p>又有一種結毒爛喉，如喉疳狀，久而不愈，然能咽物。</p>
<p>口中滿口有白屑碎腐者，名口疳。如豆瓣疳，梅花疳，糜口疳，皆隨其形而名之耳。</p>
<p>舌疳生於舌邊者多，四邊中間碎腐，若硬甚者，防舌岩。</p>
<p>牙咬癰生於盤牙盡處，口不能開。牙癰生於盤牙之前，門牙之後。牙疔生於門牙之間。牙疳，牙齦出血腐爛，因於風熱，或瘧後、痧後、痘後所發。若色黑而臭極者，難治。</p>
<p>舌下腫，名曰⿰舌䪞舌。舌下腫而起泡，名涎包。刺之使流出雞蛋清，便愈。</p>
<p>餂唇疳，唇紅碎裂，喜以舌餂唇。繭唇疳，唇腫碎爛硬，突起如繭。以上皆口舌證也。</p>
<p>又有遍身可生無定位，在於皮膚者名瘡、名丹毒，各隨證名之。瘡名雖多，不外乾溼兩種。乾者名疥、名癩；濕者名瘡。又有驟起一二粒小泡，碎癢流水，十日半月之間，即四處俱有者，名遊風毒，其名最通。</p>
<p>又有面遊風，生於小兒面上，或多或少，或滿面，癢而碎爛。大人偶有之。</p>
<p>又鼻生瘜肉名鼻痔。耳生瘜肉名耳菌。眼胞生核名眼胞痰。睛明穴生毒潰後，名眼漏，不易速愈。</p>
<p>又有風熱痰毒，又名火痰，生頸間，小兒患者多。頸癰與火痰同類。耳根癰亦風熱證。土婆風，一名鸕鷀瘟，色白而軟，不成膿。</p>
<p>紅絲疔生於手上，有紅絲一條，延及手臂上是。</p>
<p>又有肛門腫痛，大者名肛門癰，小者名偷糞鼠。若肛門前、腎囊後生癰，名海底懸癰。此數者，皆易成管。</p>
<p>懸癰有二：生於海底名下懸癰；生於牙頦之下名上懸癰。</p>
<p>又有小兒遊火、赤遊丹毒，皆胎火風熱所成。然不能乳者不治。</p>
<p>小兒胎毒，必臀赤無皮。家秘化毒丹，服之極靈。</p>
<p>臁瘡生於脛臁，或大或小，皆不易速效。</p>
<p>毒瘡發於遍身，干而無脂水，形如棉子，故名棉子瘡；大如楊梅，故名楊梅瘡；色紫搔之起皮，皮去一層又生一層，故又名千層衣。手足掌心生者多。又名廣風。</p>
<p>毒生於口角如口丫瘡，名鉗口。毒生於肛旁，如痔而起白腐，名廣菌。毒生小便上，如馬口疳、蠟燭疳，皆隨形色名之也。總名下疳。</p>
<p>以上言其大略，只及三分之一。此外名目甚多，不能詳載。況有奇怪症，終身不能一見者，安能盡識？若欲細細考究，法無窮盡，俗云：做到老時學到老，學到老時學不了。誠哉是言也。</p>
<p>外瘍總在於血分，發於上部，風熱居多；中部濕熱不少；下部寒濕為甚。然不可拘泥，要以見證為憑。</p>
<p>諸瘡痛癢，皆屬心火。故外瘍多火證，然每每兼風、兼濕。若真正陰寒之證，百中僅一二耳。</p>

<h1>第二章　施治綱要</h1>
<p>外瘍以「寒、熱、虛、實」四字為提綱，治法以「溫、清、攻、補」四字為要領。</p>
<p>濕有陰陽之別，陽濕近於熱，陰濕近於寒。故有濕熱證，有寒濕證。酷暑炎蒸，癰疽、丹毒、瘡癤最多，以濕熱時令也。</p>
<p>《易》曰：「水流濕，火就燥」。惟燥不獨病，多由火證之餘，轉而為燥。燥必傷津，故治燥必以生津。</p>
<p>治火證、陽證、實證之方：腫瘍未潰時，如銀花、丹皮、連翹、黑梔、大貝、花粉皆可用。腫瘍多因血瘀，故當歸、澤蘭、丹參、延胡隨證皆可用。身熱必兼解散，故防風、秦艽、荊芥皆可用。發於上部多兼風，牛蒡、薄荷。發於下部多兼濕，萆薢、苡仁。發於中部多兼氣，蘇梗、枳殼。古法：上部加川芎，下部加牛膝，中部加木香；上焦火用黃芩，中焦火用黃連，下焦火用黃柏。</p>
<p>景岳云：「熱者多實，寒者多虛。」故寒瘍陰證多因氣血兩虛。用藥必兼溫帶補，如十全大補湯，是補其氣血而溫通之也。寒甚者，熱藥要加重，附子、炮姜皆可用。</p>
<p>《外科全生集》陽和湯，治一切陰寒外瘍，真好方也。凡陰寒凝結，自經入骨而發外瘍，皮色不變，漫腫痠痛，身無寒熱，或微有熱，但口不渴，瘍處喜暖惡冷者，服之必效。其方用肉桂暖下焦，去筋骨之沉寒；炮姜暖中焦，去脾胃之寒濕；白芥子通經絡，消皮裡膜外之寒痰；熟地補益精血；鹿角膠溫養精髓；再復麻黃一味，妙不可言！夫麻黃中空外直，氣勝於味，辛溫散寒，無微不入，既能透出肌膚毛竅之外，又能深入積痰凝血之中。凡藥力所不到處，惟此能達之。掣領桂、薑、芥、地、鹿角，溫之、化之、通之。譬若陽春一至，寒威轉為溫和，此和之義也。或云：熟地得麻黃則不膩膈，麻黃得熟地則不發表。不知此方之意，正取其通里發表也。然歟，否歟？</p>
<p>陽和湯歌</p>
<p>陽和熟地與麻黃，肉桂鹿膠芥炮姜。一切陰寒凝結瘍，溫通補化此方良。</p>
<p>濕證宜燥藥，然過燥恐動火而劫津，故濕而兼熱者，如蒼朮與黃柏同用。濕既結毒為瘍，血絡必受其傷，故必佐之以當歸，輔之以獨活。以此四味作骨子，如證重者，加萆薢，苡仁佐蒼朮；加連翹、山梔佐川柏；加丹參、澤蘭佐當歸；加防風、防己佐獨活。此擴而充之之法也。</p>
<p>濕兼寒者，用蒼朮、肉桂或桂枝；亦必用當歸、獨活。若推而廣之，加五加皮佐蒼朮；磨鹿角佐桂枝；加川斷、牛膝佐當歸；加桑枝、桑寄生佐獨活。此治寒濕之法，與上濕火，皆下部足膝之疾。</p>
<p>凡風熱、風火之證，多在於上部，如頭面頸項等處。用牛蒡、薄荷、荊芥、防風辛涼散風；大貝消腫；銀花、甘草解毒；如火重加羚羊角、犀角、鮮地、石斛；如去風痰加姜蠶；通絡加鉤鉤；咽喉證加玄參、桔梗、山豆根；便秘不通加大黃、玄明粉。治疔疽實證，亦不外此。</p>
<p>疽發項背，初起用防風、鮮首烏、皂角刺、羌活、當歸、連翹、銀花、甘草等。十餘日後膿不透，加黃耆。膿潰後去皂角刺、羌活，加廣皮、穀芽等。此疽門之治法也。若陰疽膿不透，宜溫補托毒，如肉桂、鹿角、人參皆可加入。</p>
<p>乳癰必用蒲公英、香附。囊癰必用橘核、山楂。肛門癰必用槐米、黃芩。下疳必用龍膽草、木通。喉證必用桔梗、玄參、山豆根。癰腫堅硬，必用川山甲。魚口必用全蟲。胸腹必用蘇梗、枳殼。手臂痛而不紅必用片薑黃、威靈仙。腳、膝、腿必用牛膝。皆隨證部位而加之。</p>

<h1>第三章　腦疽、對口、百會疽、玉枕疽</h1>
<p><u>腦疽、對口</u>　生於腦後髮際，大者為腦疽，小者名對口。初起發於正中者輕，發於偏旁者重。紅腫為陽，七日成形，兩候成膿，三候脫腐，四候生肌；平塌散漫為陰，過十四日無膿，至二十日仍然不腐，飲食不進，神糊氣急者必死。</p>
<p>陽症煎方。五六日至十餘日用此。鮮首烏一兩洗打，防風一錢，羌活一錢，當歸二錢，地丁草三錢，大貝母三錢去心，連翹三錢，金銀花三錢，制姜蠶三錢，黑山梔錢半，丹皮一錢。胸悶食少加陳皮一錢，穀芽三錢，火甚加羚羊角五分、一錢，膿不透加角針二、三錢，生黃耆三、五錢。</p>
<p>又方：十三、四日至腐脫收功用此。生黃耆三、五錢，銀花三錢，當歸二錢，丹皮一錢，廣皮一錢，炒穀芽三錢，赤芍錢半，扁豆三錢，茯苓三錢，甘草五分。</p>
<p>陰證煎方：八九日至十七、八日用此。生黃耆一兩，當歸三錢，防風一錢，羌活一錢，金銀花三錢，制姜蠶三錢，紅花一錢，陳皮一錢，炒穀芽三錢。如過十四、五日無膿不腐，加角刺三錢，肉桂四分。如仍不腐，食少便溏、神糊氣急煩躁者必死。如能脫腐，亦可得生，仍用陽證腐脫後方法。</p>
<p>按：腦疽、發背皆有三陷變局，一曰火陷，二曰干陷，三曰虛陷也。多見於二候以後，三候之間。火陷者，煩躁神昏；干陷者，瘡不化膿，平塌漫腫，而見內閉外脫之象；虛陷者，膿腐雖脫，新肉不生，狀如鏡面，光白板亮，脾敗便泄，奄奄而死，皆不可治。</p>
<p><u>百會疽</u>　生於頭頂中央，治法同上陰證。</p>
<p><u>玉枕疽</u>　發於腦後枕骨，陰陽二證治同上。</p>

<h1>第四章　夭疽、銳毒、鬢疽、額疽</h1>
<p><u>夭疽、銳毒</u>　發於耳後一寸三分，左名夭疽，右名銳毒，屬少陽經。俗名耳後發。有虛有實，有半虛半實，夾陰夾陽。</p>
<p>實證煎方：與風火痰毒同，根松頂高，初起色白，漸漸紅色成膿，膿潰腫消，即可收功。防風一錢，荊芥錢半，薄荷一錢後下，牛蒡子三錢炒杵，大貝母三錢，連翹三錢，楂炭三錢，丹皮一錢，桑葉一錢，鉤鉤三錢後下。初起服三劑，汗出熱退，即可漸消。若色已紅，身熱不退，必成膿。</p>
<p>半虛半實證煎方：初起根盤散漫，頂平色白，微惡寒，微身熱，漸減食。此肝鬱夾風熱而發，月餘成膿，潰後亦可收功。柴胡三分，荊芥錢半，丹皮一錢，黑山梔錢半，大貝母三錢，刺蒺藜三錢去刺，當歸錢半，甘草四分，鉤鉤三錢後下，陳皮一錢。痛甚者加羚羊角錢半先煎。服此方，寒熱退，其腫略平，停數日寒熱又作，復腫痛者，將成膿也。加制姜蠶一至二錢，俟其潰後，漸漸調治收功。</p>
<p>虛證煎方：陰虧肝陽化風上逆，耳後漫腫，痛連頭腦，不能成膿。但痛甚手足冷，或喘或呃、或痙或厥者必死。羚羊角錢半先煎，煅牡蠣一兩先煎，石決明一兩打先煎，大生地四錢，女貞子三錢，鉤鉤三錢後下，丹皮一錢，煅磁石三錢先煎，玄參二錢。若喘呃痙厥，各隨證加減。</p>
<p>按：耳後發又有一種陰中夾陽證，初起色白，漫腫木硬不痛，身無熱，但惡寒。宜用羌活一錢，防風一錢，柴胡四分，荊芥錢半，制姜蠶三錢，當歸錢半，川芎八分，蔥白頭三個。服此方三五劑，木腫仍然，加入生黃耆三錢，角針三錢，全蟲三隻酒洗，亦有漸漸消者。如不消，亦不作膿，已經月餘，色仍不變，用陽和湯有消者，亦有服陽和湯而大痛，色變紅者，陰轉為陽也，潰後亦可收功。此證甚寒，大風中於項後而發，故宜溫散。若其人內有鬱火，過溫則陰轉為陽，故能速潰而愈。</p>
<p><u>鬢疽</u>　發於鬢角（耳前發下），屬少陽經相火夾風熱。辨其虛實輕重與對口相同。</p>
<p>煎方：羚羊角錢半先煎，甘菊花一錢，黑山梔錢半，金銀花三錢，甘草四分，大貝母三錢，連翹三錢，牛蒡子三錢炒杵，地丁草三錢。虛者加黃耆三錢，當歸三錢。</p>
<p><u>額疽</u>　生於前額正中者，屬太陽經；兩旁者，屬陽明經也。煎方與鬢疽大段同。</p>

<h1>第五章　眉心疔、龍泉疔、虎鬚疔、顴骨疔</h1>
<p><u>眉心疔</u>　發於印堂，初起有頭一粒者名疔；紅腫無頭者名毒。亦有輕有重，與唇疔同。</p>
<p>煎方：羚羊角、鮮生地、牛蒡子、薄荷、金銀花、甘草、玄參、地丁草、連翹、蘆根。重者加犀角，服珠黃散。</p>
<p>按：疔、疽、發背、對口初起時，用熱水自肘後洗至指端，日洗數十遍，洗至指甲軟，指頭皮皺，以泄熱毒最好。此東垣法，名海馬崩毒散法。</p>
<p><u>龍泉疔、虎鬚疔、顴骨疔</u>　生於人中之中名龍泉疔；生唇旁名虎鬚疔；生於顴名顴骨疔。多因風火，屬陽明經。根堅者重，根松者輕，不甚腫者輕，腫甚者恐走黃，神昏壯熱者死。</p>
<p>煎方：犀角、羚羊角、地丁草、蘆根、生地、鮮石斛、金銀花、薄荷、連翹。</p>
<p>按：重者再用珠黃散，或紫雪丹。</p>

<h1>第六章　抱頭火丹、大頭瘟</h1>
<p><u>抱頭火丹</u>　一名遊火，乃風熱天行時毒。其候發於鼻面，耳項亦暈、略腫無頭。先發於鼻額屬陽明；先發於耳前後上下屬少陽；先發於項屬太陽。其證寒熱、口渴脈數，熱退乃愈，若熱甚神昏屬險證。是證一處漸退，一處漸腫，故又名遊火。</p>
<p>煎方：牛蒡、連翹、銀花、大貝母去心研，各三錢，羚羊角錢半，薄荷、丹皮各一錢、蘆根一兩，山梔、玄參各錢半。重者加犀角、鮮地。</p>
<p><u>大頭瘟</u>　即抱頭火丹一類，但初起即大熱，神糊煩躁不安。治法亦大略相同，如犀角地黃湯、普濟消毒飲，皆可應用。若神昏者用珠黃散，大便不通用大黃黃連湯。若面目焮腫，神昏氣急者死。</p>

<h1>第七章　眼丹、眼漏、眼胞痰核</h1>
<p><u>眼丹</u>　眼胞紅腫，屬風熱。軟者自消，硬者成膿，治以清熱散風可也。</p>
<p><u>眼漏</u>　生於目內眥睛明穴，成膿者多成漏管。宜用藥線，一日一條，數十日收功。又有爛斷眼邊弦者，不能收口，治以清熱散風而已。</p>
<p><u>眼胞痰核</u>　結於上下眼胞皮里，如豆一粒，推之移動。用生南星醋磨敷之。有消者，有成膿者，亦無妨。</p>
<p>按：以上三證，大抵不必服藥，惟眼漏當服清解之方，久則亦可補之。</p>

<h1>第八章　鼻淵、鼻痔、鼻衄</h1>
<p><u>鼻淵</u>　鼻流濁涕，或黃、或白、或帶血如膿狀。久而不愈，即名腦漏。初起宜清肺宣壅。</p>
<p>煎方：蒼耳子、薄荷、辛夷、淡芩、桑白皮、白芷、山梔。久則宜補腎滋陰，大生地、山藥、麥冬、五味、沙參、丹皮、茯苓。</p>
<p>又方：初起有火者效。藿香末不拘多少，豬膽汁丸，每服三錢。</p>
<p>又方：久虛有效。黃牛腦一個酒煮熟，炒米粉拌搗丸，每服三錢。</p>
<p><u>鼻痔</u>　鼻內瘜肉，結如榴子，漸大下垂。</p>
<p>煎方：蒼耳子、白芷、辛夷、淡芩、羚羊角、松蘿茶。外以硇砂點之。如無硇砂，用鹼水點之，亦效。</p>
<p><u>鼻衄</u>　因於火，有虛有實。初起宜清。犀角、羚羊、鮮地、黑梔、川石斛、玄參、丹皮、茅根。日久不愈屢發者，宜滋陰。大生地、龜板、阿膠、天冬、麥冬、玄參、人中白（煅入丸藥用）。</p>
<p>外治法　鼻血不止，以大蒜搗爛塗足心；黑山梔末吹鼻；或以陳酒洗足；以冷水將布浸濕貼頭頂。</p>
<p>新產婦人口鼻有黑色，鼻出血者，不治，血脫而陰陽並亡也。</p>

<h1>第九章　木唇、繭唇疳、餂唇疳</h1>
<p><u>木唇</u>　生於上下嘴唇，片刻之間暴腫，不甚痛，又無瘡頭，按之雖腫而不堅硬。不服藥而自愈，但稍清散之可也。</p>
<p><u>繭唇疳</u>　唇腫起皮如繭，因心火脾濕而成，久而化燥。初起清涼，久則養血。</p>
<p>煎方：犀角、鮮地、麥冬、鮮斛、淡芩、茵陳、甘草。</p>
<p>又方：大生地、麥冬、玄參、天冬、川石斛、玉竹、洋參。外以豬膽汁和麻油敷之。</p>
<p><u>餂唇疳</u>　發於小兒嘴唇四旁，紅赤無皮，不時燥裂，欲以舌餂之。</p>
<p>治法：清涼潤燥可也。外以五倍子、白芷研細末，和勻摻之。</p>

<h1>第十章　口瘡、雪口疳、梅花疳、糜口疳</h1>
<p><u>口瘡</u>　有實火，有虛火。</p>
<p>治實火煎方：口乾滿口色紅而爛。川連、薄荷、連翹、玄參、甘草、桔梗，或犀角，或大黃，皆可酌用。</p>
<p>又方：治虛火。脈虛不渴，口內色淡而起爛斑。大生地、麥冬、五味子、玄參、茯神、遠志。</p>
<p>又方：虛火口瘡，身無熱，不欲食，大便泄，虛寒甚者，可加入附子、黨參、炙草、冬朮、炮薑、川連、白芍。</p>
<p><u>雪口疳</u>　梅花疳　糜口疳　生於小兒者多，皆胎火風熱所致。雪口疳，滿口舌生白屑，又名鵝口疳。口舌生白斑者，名梅花疳。細小如粟米者，名糜口疳。用月石一錢，泡水洗去白屑甚效。</p>
<p>煎方：川連、甘草、丹皮、連翹、山梔、川斛，或加犀角。</p>

<h1>第十一章　牙咬、托腮、骨槽風</h1>
<p><u>牙咬、托腮、骨槽風</u>　有虛有實，一生於風熱；一生於寒痰；一生於陰虛鬱火。</p>
<p><u>風熱牙咬</u>　有輕有重。輕者寒熱微作，牙關雖緊、原可開合，腮頰略腫。若重者，惡寒發熱，牙關緊緊不開，牙根腫脹，及咽喉頰皆腫。此等重證，最怕變成骨槽風。</p>
<p>煎方：牛蒡子炒研三錢，薄荷後下一錢，秦艽一錢五分，制蠶三錢，荊芥三錢、大貝母去心研三錢、桔梗一錢，玄參三錢，連翹三錢。先服散藥一二劑。如熱重腫痛，加羚羊、鮮地。大便不通，可加大黃。</p>
<p><u>寒痰牙咬</u>　牙關閉而疼痛，腮頰腫而色白，身無熱，脈弦，口多白沫膩涎。</p>
<p>煎方：麻黃三分，熟地五錢，肉桂三分，炮姜三分，白芥子炒三錢，鹿角膠三錢，全蟲二錢，制姜蠶三錢。外用艾灸頰車穴。又有大便溏而面色青寒者，宜用附子理中湯法。然牙咬用溫藥者，百中僅一二耳。</p>
<p><u>陰虛鬱火牙咬</u>　牙咬痛而可開合，身無熱，但覺火升、頭眩、心嘈，其人素有肝風。或先牙痛數日，然後牙關不利。視其牙根喉齶，但淡紅色不甚。</p>
<p>煎方：生地、石決明、玄參、阿膠、鉤鉤、刺藜、丹皮、女貞子、甘菊。</p>
<p><u>牙咬傳變骨槽論</u></p>
<p>按：牙咬之證，最易變成骨槽。既變骨槽，必生多骨。或半年一載，或經二三年，俟多骨出而後愈，不易見功。大抵初起牙關雖痛腫而不緊閉，飲食雖難嚼，原可吞嚥，腮頰不甚硬腫，寒熱不甚大作，二便自調，神清爽朗。此數者，皆不致變為骨槽風也。若牙關緊閉不開，腮頰腫硬特甚，寒熱不休，穀食難進，只能強進稀糊湯，此種見證，變為骨槽風者多。或十日，或半月後，膿從牙根而出，或在右，延及於左，或在左、延及於右，即名沿牙毒。久則腮邊出血頭，即名穿牙毒。外通里徹，即名骨槽風，久延不愈。總以調和氣血、養陰扶胃為治。</p>
<p>再按：牙咬、骨槽，方書但言收功遲緩，不害性命。然亦有死證，不可不察。如牙關緊閉，腮頰漫腫，腫勢漫延上連頭角、鬢際、太陽等處，下及頸間皆腫。按其腫處，汨汨有聲，似有膿而無頭，或牙根膿出臭穢，飲食難進，神氣模糊，時發昏暈者，十日半月之間必死。蓋正氣內虛，毒氣四攻，神氣失守，雖竭力救援，扶正化毒，終莫能救。惟神不昏，稍能進食者，或挽回一二耳。此種初起之死證也。又有半年一載之後，穿腮落齒，臭膿淋漓，虛熱不已，食少形削，或痰多神疲，終成敗證，不可救藥。</p>

<h1>第十二章　牙癰、牙疔、牙漏、牙宣、風熱牙疳、走馬牙疳</h1>
<p><u>牙癰</u>　生於牙齦，或上齦、或下齦。多因風熱胃火。牙齦高腫作痛，身發寒熱，寒熱不退，十餘日必成膿，膿泄乃安。</p>
<p>煎方：薄荷、牛蒡、玄參、川斛、荊芥、桔梗、大貝母、連翹、蘆根。</p>
<p><u>牙疔</u>　生於門牙之旁，或上或下。外唇亦腫，寒熱成膿者多。治法與牙癰同。</p>
<p><u>牙漏</u>　多生於牙癰、牙疔成膿，潰後不能收斂，其孔如針之細，但遇操勞、動火，即再發作腫，時出穢膿。</p>
<p>治法：初宜清散，如玄參、石斛、桔梗、蘆根等味。久宜滋陰，宜六味地黃湯加麥冬之屬。</p>
<p>按：牙漏多由腎虛血弱，心胃火亢，故當養陰。然有濕熱者，曾見黃樂亭先生用資生丸加川連、苦參為丸，服之效。</p>
<p><u>牙宣</u>　有虛火有實火。牙縫漸漸出血者屬虛，驟然出而多者屬實。虛火宜滋腎，實火宜清胃。知柏八味湯加女貞、阿膠、地骨皮，治虛火。清胃散，犀角地黃湯，治實火。玉女煎治腎陰虛而胃火盛者。</p>
<p><u>風熱牙疳</u>　其來迅速，大人小兒多有之，牙齦出血碎腐，或發寒熱，或不發寒熱。因於胃火濕熱。</p>
<p>風熱牙疳發熱，犀角地黃湯，或黃連解毒湯。胃火濕熱牙疳不發熱，清胃散、瀉黃散皆可選用。</p>
<p><u>走馬牙疳</u>　痘後、痧後、瘧後、痢後、溫熱病後皆致此患。按走馬牙疳多因病後而發。其外候壯熱肢寒，或面浮便泄。始則口臭，繼遂齦爛，色如乳醬，後則齒黑。有時牙齦出血，或膿臭成蟲，侵蝕口齒，甚至腮頰紅腫，次日其色變紫，隔日即黑，過日即腐爛極臭，齒落氣喘，痰鳴額汗而死。</p>
<p>治法：以桐油搽牙齦腐壞處，再以犀黃吹藥吹之，一日搽十餘次，吹十餘次。再以薄荷湯洗數次。內服犀角地黃湯、黃連解毒湯、玉女煎之類。再服化毒丹。極力挽回，十中愈一。大凡此證臭氣衝人者死，下蝕咽喉，上蝕鼻梁者死，穿腮缺唇鼻梁黑暗者死，齒落無血者死；黑腐不脫，身熱不退者死，便泄不食者死。</p>
<p>殺疳吹藥方：大紅棗一枚去核，入紅砒一分。在炭火上煅，出煙盡存性，研細末，加入冰片少些，吹之效。</p>

<h1>第十三章　牙菌、舌菌、牙岩、舌岩</h1>
<p><u>牙菌、舌菌</u>　此二證，一生於舌邊，一生於牙齦。初起如豆大，後如菌，頭大蒂小，因於心脾鬱火。日久防變牙岩、舌岩之類，又名翻花岩。</p>
<p>煎方：川連、細生地、鮮斛、玄參、甘草、丹皮、遠志、竹葉。外以花蜘蛛絲捻成線樣，紮根上，初起者自能脫落。此法頭大蒂小者可用，頭與蒂俱大，難用，頭小蒂大者，更難用。</p>
<p>又方北庭丹：舌菌、牙菌初起，以此點之，自然縮小而愈。人中白五分，硇砂五分，溏鴨糞一錢，瓦上青苔一錢，瓦松一錢，用烊銀罐二個，將藥裝在內，將罐口對合，外以鹽泥封固，炭火煅三炷香，俟冷，取出研。加冰片、麝香各一分，為細末。用針挑破菌頭，以丹少許點於菌上，再以蒲黃末蓋之。</p>
<p><u>牙岩、舌岩</u>　按牙菌、舌菌失於調治，漸致腫痛，紅爛無皮，突如泛蓮，或如雞冠，舌本短縮，時流臭涎，或崩裂出血，即成岩證矣。甚則頷腫結核，堅硬時痛，皮色如常，頂耎一點，色暗不紅，破後時流臭水，腐如耎綿，頷皮雖破，堅硬仍然，此名綿潰。甚至透舌穿腮，湯水漏出，是以又名翻花岩也。因飲食妨礙，逐漸少納，胃中空虛，怯證悉添，雖用方法，百難救一矣。</p>
<p>煎方：天王補心丹、歸脾湯、養營湯、異功散（便溏者用）。</p>

<h1>第十四章　舌疳、木舌、舌衄、⿰舌䪞舌</h1>
<p><u>舌疳</u>　生於舌之根旁。初起如豆一粒，碎爛略痛，四邊起沿，當頭爛黃。因心脾鬱火，日久不愈，亦變舌岩。</p>
<p>煎方：大生地、石斛、玄參、麥冬、川連、甘草、白芍、阿膠。</p>
<p><u>木舌</u>　舌忽腫脹，甚則塞滿口中，硬如山甲，乃心脾積熱上衝而發。若不能言語，啼叫無聲，面色頻變，神昏氣急者死。死亦甚速，不過一二三日。大抵此證，舌雖脹大，而尚能言者可治；舌脹不能言者不可治。</p>
<p>煎方：荊芥敗毒散多加黑山梔，或大黃黃連瀉心湯。外以刀刺紫黑處出惡血，用冰硼散吹之。</p>
<p><u>舌衄</u>　舌上出血，不止如線，乃心胃火亢，逼血沸騰。</p>
<p>煎方：六味地黃湯加槐花，或黃連解毒湯、犀角地黃湯。外用槐花炒研細末，摻之效。</p>
<p><u>⿰舌䪞舌</u>　生舌下，如又生一小舌，故又名重舌。由心火夾風熱而發，宜用銀針刺去血。</p>
<p>煎方：牛蒡解肌湯（先用），犀角地黃湯（後用）。</p>

<h1>第十五章　上齶懸癰、外懸癰</h1>
<p><u>上齶懸癰</u>　生於上齶。形如紫李，身發寒熱。成膿後宜刺去惡血。乃三焦積熱所致。又名上齶癰，宜清散兼解毒腫。</p>
<p>煎方：薄荷、甘草、川連、玄參、連翹、石斛、鮮地、犀角、黑山梔、蘆根。</p>
<p><u>外懸癰</u>　生於結喉之上、頦之下。初起漫腫寒熱，成膿者多。又有與⿰舌䪞舌一時並生者。</p>
<p>煎方：薄荷、牛蒡、大貝母、荊芥、連翹、桔梗、玄參、楂炭。</p>

<h1>第十六章　喉蛾、石蛾、喉癰</h1>
<p><u>喉蛾</u>　左為咽屬胃，右為喉屬肺。多因風熱犯肺胃而發。腫如蠶蛾，故名喉蛾。生於一邊為單蛾，生於兩偏為雙蛾。高腫處碎爛，名爛頭蛾。初起寒熱，宜先解散。</p>
<p>煎方：牛蒡、薄荷、玄參、連翹、川斛、桔梗、山豆根、大貝母、荊芥、蘆根，或加犀角、鮮地，便秘加大黃、玄明粉。</p>
<p>按：喉蛾初宜解散，至三四日脹甚痰鳴，湯水難入，宜以刀刺喉間腫處；用皂角燒灰，加膽礬、犀黃、冰片研末吹之，必大吐痰涎而鬆。再服清火化痰等藥，如犀角地黃湯。若大便不通者用涼膈散。過七日後，寒熱自退，腫脹自消。</p>
<p>又有虛火喉蛾，寒熱甚輕，來勢緩慢，口不甚渴，法當滋陰降火，如沙參、麥冬、生地、玄參之類，不可用發散藥。</p>
<p><u>石蛾</u>　石蛾初起，即虛火喉蛾、不甚寒熱，來勢緩慢，久而不消，即名石蛾。飲食無礙，痛亦不甚。偶感風熱，即作腫痛；風熱退後，腫仍不消，但不作痛耳。</p>
<p>煎方：生地、玄參、川貝、沙參、知母、龜板、黃柏。</p>
<p>又方：用蘿菔菜梗葉七八斤，放於瓦屋上日曬夜露四十九日，取下洗淨，揀去爛壞者，每菜一斤，用鹽二兩，生礬二錢，硝石二錢，醃好收藏封固，每日三餐吃粥飯，作小菜吃，不可間斷，自然不發。此法或加青果幾十個更妙。</p>
<p><u>喉癰</u>　生於咽喉正中，小舌之前，腫形圓正，治法同喉蛾。</p>

<h1>第十七章　喉菌、喉疳、喉痹、喉癬、梅核氣、喉喑</h1>
<p><u>喉菌</u>　生於喉旁，色紫，略高而厚。因鬱火。婦人多患之。</p>
<p>煎方：貝母、丹皮、山梔、玄參、石斛、桔梗、甘草。</p>
<p><u>喉疳</u>　有時行疫毒，肺經積熱，病後虛火，楊梅結毒之辨。</p>
<p>天行疫毒風火喉疳：其證初起咽痛，微惡寒，即發大熱，明日視之，咽喉紅碎，已起白腐，或如黃豆大，或如蠶豆大者，此證必凶。至三五日，熱不減，神糊氣急，煩躁者，不過六七日死。亦有至八九日仍死者。若初起身微熱，咽喉雖爛，小如粞米，大如綠豆，此有風火，無疫毒也。治法總以清散為要。</p>
<p>初起煎方：一二日用。牛蒡子、薄荷、桔梗、蘆根、山豆根、連翹、玄參、丹參。若一二日神即昏者，即當用犀角、鮮斛等，再用紫雪丹開之。</p>
<p>三四日煎方：犀角、鮮地、鮮斛、玄參、薄荷、制蠶、連翹。若神糊者，用珠黃散。大便不通，可用大黃、玄明粉。若一二日即大便溏泄者，本方去鮮地、加川連、葛根、黃芩。</p>
<p>五六日煎方：上方多加清火解毒，銀花、甘草、人中黃之屬。</p>
<p>肺經積熱喉疳：一名肺毒喉疳，生於咽喉之下，肺管之上，腐色反白，碎爛作痛；亦有看之不見，吹藥不到者，又名過橋疳。初起微微寒熱，飲食妨礙，往往延久不愈。若音啞聲嘶、氣急者不治。若音不啞、聲不嘶、氣急者猶可治，然亦不能速愈。</p>
<p>煎方：射干、犀角、鮮斛、花粉、知母、甘草、桑白皮、金銀花、桔梗、大貝母、綠豆、玄參、馬勃。</p>
<p>病後虛火喉疳：傷寒時疫瘧痢後，又咳嗽虛勞病久，皆能患此。其證上齶色紅，或淡紅，而起細碎白點，漸多漸腐，連及咽喉，亦有咽喉痛者，亦有不痛不癢者。皆陰虛火亢所致。</p>
<p>煎方：沙參、鮮斛、大生地、麥冬、玄參、龜板、女貞、生甘草、知母、川貝母、甘蔗皮。外以月石二、三錢，泡湯，青布醮拭去腐，用珠黃散吹之。腐漸脫，能飲食者生；飲食不進，身時發熱，氣升呃逆死。</p>
<p>楊梅結毒喉疳：其人先患毒瘡，然後喉痛腐爛，鼻必塞，頭頂必痛，是其兆也。亦有父母遺毒於子，至一二十年發者。大抵結毒之證，咽喉雖爛，飲食能進，身不寒熱，鼻塞，頭腦門痛，或鼻梁有摺痕，或發中有瘡，此為辨也。</p>
<p>煎方：銀花、鮮地、玄參、甘草、大貝母、花粉、土茯苓、川連。</p>
<p>體實者加大黃，玄明粉，或十味淡齋藥，一百二十日而全愈。</p>
<p><u>喉痹</u>　多因虛火鬱火，或有兼風熱痰火者。其證嚥唾妨礙，咽喉不腫不紅，但覺乾燥而痛。及至飲食，卻無妨礙。</p>
<p>陰虛鬱火喉痹：有患之數年，最難速效，惟雪梨最為合宜。</p>
<p>煎方：沙參五錢，大生地六錢，麥冬三錢，玄參三錢，川貝母一錢五分，石斛四錢，知母一錢五分，丹皮一錢五分，石決明八錢，杜蘇子四錢，龜板四錢，阿膠一錢五分，玉竹三錢，蛤黛散、雪梨。</p>
<p>風熱痰火喉痹：其人嗜酒，素有痰火，偶感風熱，咽喉乾燥，略腫不甚紅，而嚥唾覺痛；或初起數日微有寒熱，延至二三十日，咽喉仍痛者是也。</p>
<p>煎方：射干、杏仁、麥冬、連翹、石斛、玄參、桔梗、甘草、羚羊角、川貝母。久不愈仍當滋陰，仿上方意。</p>
<p><u>喉癬</u>　其始必有陰虛咳嗽，後遂喉中作癢而痛，嚥唾乾燥，必再咽而後快。久則成形，或如哥窯紋樣，又如秋葉背後紅絲，又或紅點密密。良以陰虧火亢，肺燥津枯。久而不愈，必至失音，而成損怯。治法與喉痹大略相同，大補陰丸和知柏八味丸皆可用。</p>
<p><u>梅核氣</u>　乃痰氣結於喉，如梅核咽之不下，吐之不出。</p>
<p>煎方：半夏、川樸、杏仁、茯苓、橘紅、杜蘇子、竹茹。</p>
<p><u>喉喑</u>　有言無聲，謂之喉喑，由風熱暴喑輕；由虛勞而久嗽，肺損音啞者，難治。</p>
<p>風熱喉喑方：杜蘇子、前胡、枳殼、桔梗、橘紅、象貝、半夏、甘草。</p>

<h1>第十八章　纏喉風、馬脾風、爛喉痧</h1>
<p><u>纏喉風</u>　喉咽腫痛，喉之外面繞頸亦腫，且麻且癢，風痰壅盛，聲如曳鋸，是其候也。多因風熱痰涎，壅塞咽嗌。初起前二日，必胸膈氣逆短促，忽然咽腫痛，痰上湧，甚則頸如蛇掣，水漿不入，手足厥冷，手指甲白，手心壯熱，最為危險。先用鵝翎醮桐油探吐，或以膽礬末一錢，醋半杯，以鵝翎醮之催吐。或以針刺腫處出惡血，或刺手指少商穴。後用滌痰降火之藥，如：犀角、射干、制姜蠶、竹油、鮮斛、連翹、馬勃、玄參、大貝母、鮮薄荷根，或用涼膈散通其腑。</p>
<p>然治法雖多，愈者不過十之一二，大抵面赤氣粗，湯水難進，用過諸法病勢不退者，多死。</p>
<p><u>馬脾風</u>　小兒患者多，亦由風痰積熱，壅塞肺竅。咽喉雖痛，卻不紅腫，但胸高氣急，痰潮音啞，喉間氣喘如曳鋸。若不急治，死在旦夕。</p>
<p>方用：牛黃奪命散。陳飛霞雲：此方專治馬脾風。黑牽牛半生半熟，白牽牛半生半熟，錦紋大黃切曬，檳榔切曬，各取二錢，研末和勻。每用五分，蜜湯調下，以大便泄出痰濁為度。</p>
<p><u>爛喉痧</u>　乃天行時疫，多相傳染，邪從口鼻而入，肺胃受之。其始惡寒發熱，脈弦數急，頭脹膚紅，咽喉腫爛，遍體痧疹隱隱者是。至七日後腐脫，熱退瘀回而愈。</p>
<p>治法：一二日宜疏表解肌法。薄荷、牛蒡、荊芥、桔梗、玄參、枳實、淡豉、前胡、川石斛、連翹、茅根。三四日宜清解。鮮石斛、連翹、玄參、黑山梔、薄荷、犀角、羚羊角、牛蒡、大貝母、蘆根。如大便燥者用涼膈散，泄者用葛根黃芩黃連湯。五六日清化之。犀角地黃湯合玉女煎，珠黃散亦可用。</p>
<p>爛喉痧險重逆證治法：若初起一二日脈細弦，皮膚紅而痧不透，神識昏蒙，語言錯亂，氣逆喘急，或上嘔下泄者，此疫毒內閉，十有九死。急急清解，猶恐不及。犀角地黃湯略加牛蒡、天竺黃、蘆根等，衝下紫雪丹五分，或珠黃散。</p>

<h1>第十九章　耳癰、耳菌、耳漏、鸕鷀瘟、耳根癰、發頤</h1>
<p><u>耳癰</u>　有虛有實。實者由風熱挾肝陽而成；虛者乃陰虧肝陽亢逆。其痛如針刺，至夜尤甚，成膿者多。</p>
<p>風熱耳癰：風熱耳癰內膿泄後，痛勢不減，繞耳腫脹，亦有發外耳癰者。</p>
<p>煎方：牛蒡子三錢，薄荷一錢，荊芥一錢五分，丹皮一錢，山梔一錢五分，連翹三錢，鉤鉤一錢，夏枯草二錢，大貝母去心二錢。火甚者加羚羊。</p>
<p>虛火耳癰：初起亦必寒熱，耳痛連頭頂。羚羊角、甘菊、女貞子、玄參、鉤鉤、丹皮、石決明、鮮生地、磁石。久而不愈，用六味丸、大補陰丸之類。</p>
<p><u>耳菌</u>　耳中發一粒如豆，色紅無皮，不作膿，不發熱。此屬肝火濕熱。</p>
<p>治法：用鹼水滴入耳內，漸漸自消。或以干鹼末摻於菌上，內服清肝化濕藥。</p>
<p><u>耳漏</u>　生於耳根後空處，幼孩穿耳穿傷者多有此證。潰後不易收口，必以升藥條提之，數十日方驗。</p>
<p><u>鸕鷀瘟</u>　俗名土婆風，又名田雞脹，因風熱。生於耳下，或發於左，或發於右，或左右俱發。微寒熱，色白軟腫，但酸不甚痛，過七日自愈。</p>
<p>煎方：牛蒡、薄荷、荊芥、桔梗、連翹、楂炭、大貝母、防風、鉤鉤、桑葉。身熱重者加羚羊。</p>
<p><u>耳根癰</u>　生於耳下，初起根盤腫硬而色白，只生一邊。初起宜疏散，如牛蒡、荊芥之類。若過七日，身熱不退，即欲成膿。如羚羊、大貝母、玄參、連翹、制姜蠶之類。</p>
<p><u>發頤</u>　多生於傷寒、溫病未退之際。兩耳前後硬腫疼痛。癉瘧痧疹，邪熱甚者，亦發此症。</p>
<p>初起煎方：羚羊、牛蒡、川石斛、大貝母、玄參、桔梗、連翹、鉤鉤、丹皮。若神昏者加犀角、石菖蒲、膽星、竺黃、鮮地之類。若便泄噁心，舌紅，如瀉心湯、葛根芩連湯之類。若腫處色紅，勢必潰膿而愈。若神昏不清，飲食不進，腫處不消，又不出膿，每多棘手。</p>

<h1>第二十章　頸癰、鎖喉癰、風熱痰、驚痰、瘰癧</h1>
<p><u>頸癰</u>　生於頸旁，與風熱痰毒相似。即成膿，亦易收功。治宜宣風散熱。</p>
<p>煎方：牛蒡二錢、薄荷八分、連翹三錢，大貝母二錢、荊芥一錢五分、楂炭二錢。色紅熱重加羚羊片。</p>
<p><u>鎖喉癰</u>　生於結喉之外，紅腫繞喉，根松易潰者順，堅硬難潰者逆。治法與頸癰同。</p>
<p><u>風熱痰</u>　生於頸項，初起色白，形如雞卵。六七日身仍熱，其塊漸紅者，成膿潰後，即易收口。此證幼孩患者多，治法與頸癰同。</p>
<p><u>驚痰</u>　小兒急驚之後，頸間結核，名驚痰。與上同法治之。</p>
<p><u>瘰癧</u>　俗名虛痰，屬少陽肝膽等經，多因陰虧肝亢、氣鬱血燥而結。每生於耳前後，連及頸項下至缺盆及胸腋之側。初起如豆粒，漸如梅李核，或一粒、或三五粒，按之則動而微痛，日久益甚。或午後發熱，口乾食少倦怠，或堅而不潰，或潰而不斂。往往變為勞瘵。宜益氣養營之藥調治。</p>
<p>治法：若寒熱而核上痛者，用逍遙散加夏枯草、川貝母、昆布、香附、半夏等。若無寒熱者、六黃湯加玄參、赤芍、當歸、貝母等。若已成膿者，用參耆等托之。若潰而不斂者，宜八珍湯、人參養營湯。又常服六味丸及調補脾胃藥。此證若見潮熱、咳嗽自汗，或吐血、或經閉，必成勞損，不可救者多。</p>
<p>又按：初起體質不甚虛者，稍用攻堅之藥亦可。</p>
<p>單方：有用雞蛋全蟲熬食者，又用元米炒斑蝥，入雞蛋中煮服者，皆可採用。</p>

<h1>第二十一章　失營、馬刀、癭瘤</h1>
<p><u>失營</u>　生於耳前後及頸項間。初起形如栗子，頂突根收，按之石硬，推之不動，不寒不熱，不覺痛，漸漸加大後遂隱隱疼痛，漸漸潰破，但流血水無膿，漸漸爛大，凹進凸出，痛甚心煩，血出如噴，不可救矣。此屬絕症，由血虛肝鬱而生。</p>
<p>治法：逍遙散、歸脾湯、益氣養營湯。</p>
<p><u>馬刀</u>　亦生於頸項間，形長而堅硬。但按之有情，較失營證稍輕，然亦惡證也。</p>
<p>治法：逍遙散加海藻、昆布消堅之類。久不愈，亦用歸脾湯。</p>
<p><u>癭瘤</u>　乃五臟瘀血濁沫痰滯而成。癭為陽，色紅而高突，或蒂小而下垂；瘤為陰，色白而漫腫，無痛無癢。其名有五：有筋瘤、肉瘤、血瘤、氣瘤、石瘤等名稱。總之一時難愈。癭瘤初起，用生南星，山茨菇，醋磨塗之。若大隻宜和養氣血，兼清火清痰之藥。切不可輕用刀針掘破，出血不止，多致危殆。</p>

<h1>第二十二章　缺盆疽、缺盆癰</h1>
<p><u>缺盆疽</u>　生肩前陷中。初起肩背拘急，寒熱大作，即焮紅腫痛，有頭如水泡，後遂旁生數頭，根盤堅硬。此陽明少陽積熱所致。若潰後腐爛，一時難斂。</p>
<p>煎方：羚羊角、銀花、連翹、丹皮、甘草、桔梗、大貝母、防風、花粉。膿腐漸脫，當以補托收功，如黃耆、黨參、當歸、赤芍、陳皮之類。</p>
<p><u>缺盆癰</u>　初起有頭者名疽，無頭漫腫者名癰，且色不甚紅也。初宜宣通解散，如荊芥、防風、當歸、赤芍、澤蘭、丹參、牛蒡、白芷、炙甲片、制姜蠶。若潰後，亦宜補托。</p>

<h1>第二十三章　臑癰、胛癰、穿胛流注、樂疽、肩背臂膊痛</h1>
<p><u>臑癰</u>　在肩下膊上，又名藕包毒。</p>
<p>煎方：防風、當歸、澤蘭、丹皮、秦艽、紅花、荊芥、銀花、連翹、羌活。</p>
<p><u>胛癰、穿胛流注</u>　生肩膊後下，腋外層岐骨縫間。左右同屬手太陽經。俗名掛肩癰。色白者，名穿胛流注。</p>
<p>煎方：防風、當歸、澤蘭、丹皮、羌活、制姜蠶、秦艽、荊芥、大貝、紅花、銀花、桑枝。</p>
<p><u>樂疽</u>　在肩前下，脅前外之上，骨縫開合空凹陷中。左右同屬心包絡。乃血熱氣鬱而成。俗名掛肩癰，又名穿胛流注。</p>
<p>煎方：荊芥、防風、貝母、丹參、連翹、丹皮、黃芩、黃連、黑梔。</p>
<p>按：樂疽之名，今人久不知矣，所以名樂疽者，心包絡為臣使之官，喜樂出焉故也。此證余醫高氏子，其痛入骨，微寒壯熱，痛處皮熱，色不紅，脈極洪數。諸醫用荊、防、當歸、丹皮等，不效；又用山甲、威靈仙，其痛更甚。汗多發厥，舌紅口乾。余用羚羊角、鉤鉤、忍冬藤，夜交藤、貝母、丹皮、甘草，痛略停。後用犀角、射干、玄參等加入煎方，其痛漸緩。後用和養氣血藥，共兩月而愈。未曾出膿。此蓋心有所喜樂，而外遭抑鬱所致。</p>
<p><u>肩背臂膊痛</u>　痛而無形。有風熱、寒濕、氣虛、血虛、痰飲、傷筋種種之別。治法予另有論，茲不贅。</p>

<h1>第二十四章　夾癰、夾痰、米疽</h1>
<p><u>夾癰、夾痰</u>　又名腋癰，生肩膊下腋窩中。初起皮色不變，漫腫無頭，日久方痛，乃生寒熱者名夾痰。由肝經氣鬱血滯。若初起皮色雖不變，三四日即發寒熱者名夾癰。由少陽經風熱，其治易。</p>
<p>夾癰方：防風、當歸、赤芍、丹皮、連翹、大貝母、夏枯草、陳皮。潰後兼理脾胃自愈。</p>
<p>夾痰方：未破用柴胡、香附、丹皮、黑山梔、大貝母、當歸、赤芍。已破用參、耆、歸、芍、朮、甘草、茯苓等。</p>
<p><u>米疽</u>　亦生於肩下腋窩中。初起即赤色堅腫，為核一粒，身發寒熱。由鬱火挾風熱。治法與夾癰大段同。</p>

<h1>第二十五章　臂癰、黃瓜毒、骨螻疽、螻瓜串、石榴疽、肘癰、肘後毒</h1>
<p><u>臂癰、黃瓜毒</u>　自肘以下通名臂。生臂外名臂癰；生臂內名黃瓜毒，一名魚肚發。皆形似也。多由氣血不和。</p>
<p>煎方：防風、秦艽、當歸、澤蘭、丹皮、連翹、枳殼、大貝母。</p>
<p>又有秋令伏邪濕熱走絡，臂腫而痛，舌白嘔惡，寒熱胸悶者，當用瀉心溫膽法。</p>
<p>又風溫夾痰走絡，臂腫色白軟痛，兼寒熱，咳嗽者，用牛蒡、射干、杏仁、桔梗、荊芥、橘皮、旋覆等味送下指迷茯苓丸，最效。</p>
<p><u>骨螻疽</u>　亦生臂外。凡初起無頭漫腫者名癰，起即有頭者名疽。骨螻疽初起一粒如豆，漸漸加大，堅硬痛不可忍。若瘡色紫暈，開大腐爛斑點串通肌肉，遍身拘急發搐，嘔噦不食，冷汗泄瀉，煩燥脈亂者死。</p>
<p>治法：當補元氣、化毒氣，如黨參、黃芩、銀花、甘草之類。</p>
<p><u>螻瓜串</u>　生於臂內中廉，由心脾氣鬱而成。初起筋骨疼痛，漸增腫硬，不紅不熱，手臂及內關連腫數塊，臂膊難動。日久腫塊漸次潰破，時時流白漿，內孔串通，外腫不消，膿水淋漓如漏串者，面黃食少發熱，變成虛損而死。</p>
<p>治法：初起用逍遙散，次用人參養營湯。</p>
<p><u>石榴疽</u>　生於肘尖上。初起一粒黃粟小泡，根堅色紅，漸漸腫大痛不可忍，皮破泛出如榴子，令人寒熱。以八九日得膿為吉，反此則凶。</p>
<p>治法：鮮生地、地丁、連翹、丹皮、山梔、歸尾、防風、赤芍、銀花、大貝母、牛蒡子。外以菊花燒灰，加輕粉少許敷之。再用菊花煎湯洗之。</p>
<p><u>肘癰、肘後毒</u>　俱生於肘尖。小者為癤，大者為癰，最大者為毒。治法皆疏散調營。如防風、當歸、澤蘭、秦艽之類。</p>

<h1>第二十六章　手腕癰、手腕疽、兌疽</h1>
<p><u>手腕癰</u>　生於腕外面，屬手少陽經。乃風火溫毒凝結而成。今時名手腕毒。</p>
<p>治法：初起如防風、當歸、銀花、連翹之類。若日久不潰，或漫腫平塌者，用黃耆、當歸、防風、羌活之類。既潰之後，腐爛露骨者難於收功。用藥不外黨參、黃耆、當歸、陳皮之類。</p>
<p><u>手腕疽</u>　亦生腕外，一名鼓槌風。初起腫硬微疼，以後漸漸紅腫，潰後多生頭孔，膿水清稀者，不易收功，有延至半載一年而後愈。</p>
<p>治法：黨參、黃耆、當歸、丹參、銀花、甘草、陳皮。</p>
<p><u>兌疽</u>　又名脈疽，生於手腕裡面橫紋動脈處。今人亦名手疽。初起寒熱腫痛，痛徹手膊，舉動不便。此處肺經門戶，若潰深則肺氣大泄，最為危候。</p>
<p>治法：北沙參、桔梗、甘草、玄參、當歸、連翹。潰後亦宜黃耆、當歸、甘草、白芍等味。</p>

<h1>第二十七章　手發背、擎珠毒、托盤疔、手丫發、合谷疔疽</h1>
<p><u>手發背</u>　發於手背，屬三陽經絡，而手少陽三焦之經為多。有急慢二種：急者初起一粒，高腫痛癢，隔日即爛，此屬濕火。慢者初起形如芒刺，寒熱昏悶，遂滿手背高腫，後聚毒成瘡，深入至骨。成膿速潰者順，若漫腫堅硬潰遲者，收功必遲。</p>
<p>治法：荊防敗毒散，黃連解毒湯，真人活命飲去山甲，角刺，犀角地黃湯等可選用。</p>
<p>此證有手背盡行爛去者，須摻珍珠散，貼白玉膏收功。切不可貼黑膏藥及用升藥。曾見貼黑膏藥幾許大，即爛幾許大者，不可不知。</p>
<p><u>擎珠毒</u>　生於手掌心，乃心火所結。堅硬起泡，泡色如血赤，疼痛異常，往往有不能收功，流血死者。治法必用補水清火，佐以解毒。大生地、玄參、當歸、丹皮、貝母、金銀花、生甘草、犀角、麥冬。</p>
<p><u>托盤疔</u>　生於手掌心，亦心火所結。初起掌心硬，腫痛起泡，泡色明亮。即挑破之，出水及膿。</p>
<p>治法：銀花、甘草、貝母、地丁之屬解毒而已。</p>
<p><u>手丫發</u>　俗名手丫毒，五指丫處，結毒腫痛，除大指合谷穴名合谷疔，余皆手丫發。由濕火而成。治當清熱解毒。</p>
<p><u>合谷疔疽</u>　俗名虎口疔，又名虎丫毒，由濕火所結。初起黃粟小泡，熱癢腫痛，有紅絲者名疔。初起如豆，漸至漫腫堅硬，痛不可忍者名疽。治法與手丫發大段相同。</p>

<h1>第二十八章　蛇頭疔、蛇眼疔、水蛇頭、⿸疒貢爪、蛀節疔、鰍肚疔</h1>
<p><u>蛇頭疔</u>　生於手大指、次指、中指者多。初起手指頂頭如粟，漸大如豆，堅硬腫痛連心，或青、或黃、或紫、或黑、或癢、或麻木不等。甚則手背手心皆腫，指頭皮硬。</p>
<p>治法：外以豬膽套之；內服蟾酥丸發汗解毒，又服銀花解毒湯。</p>
<p>按：蛇頭疔若四五日後，潰膿者有黃頭可刺者順。如不潰無膿，黑色過節者險。其藥如涼膈散、黃連解毒湯、犀角地黃湯皆可選用。若毒氣攻心，嘔惡不食，神糊，齒縫出血，此屬危候，竟有死者。此證切不可早開刀，若開之早必致胬肉，疼痛倍增，不能速愈。若患久必有多骨，多骨出始能收功。虛而不斂宜補之。更有火毒不化，腐爛其筋，落去一節者。</p>
<p><u>蛇眼疔</u>　生於指甲旁尖角間，俗名蝦眼疔。有黃頭如眼者，宜即以針挑破之。</p>
<p><u>水蛇頭</u>　指頭有泡明亮者是，亦宜挑破，去其惡水。以上二證，大抵解毒清火而已。</p>
<p><u>⿸疒貢爪</u>　生指甲身之內，初起熱腫疼痛，宜用甘草、朴硝各五錢，煎湯浸洗、即瘦。三四日後甲面上透一點黃色，內膿已成，用針挑去膿，以膏貼之。若失治，以致膿毒浸淫好肉，爪甲潰空，必然脫落，日久方愈。</p>
<p><u>蛀節疔</u>　生於指中節接骨處。繞指俱腫，其色或黃或紫。治同疔疽。</p>
<p><u>鰍肚疔</u>　生於手指中節裡面，形如魚肚故名。若生於中指，腫連手臂，疔色紫黑，其勢必惡。治同疔疽，若神昏嘔惡者難治。</p>

<h1>第二十九章　發背、搭手</h1>
<p><u>發背、搭手</u>　生於背脊名發背，有上發、中發、下發，有陰、有陽。生於背旁左右名搭手，有上中下三部。兩者治法，與腦疽大段相同。</p>
<p>按腦疽、發背、搭手雖有大小之分，其清解托裡之法則一。至於潰膿之後，腐脫新生之際，有忽發流火者，其人忽發寒熱，甚至神昏，瘡口四邊紅赤。此時切勿驚惶，用清涼解毒之法，一二日後，自然汗出身涼熱退，腫消而安。</p>

<h1>第三十章　胸發疽、胸發痰、膻中疽、甘疽</h1>
<p><u>胸發疽</u>　生於正胸堂，去結喉三寸，與心窩不遠。初起一粒，四圍紅腫，數日即頭爛者是也。</p>
<p>治法：仙方活命飲。便秘用涼膈散，潰後宜八珍湯。此證若神糊氣急，不食者不治。</p>
<p><u>胸發痰</u>　亦生於正胸堂，但初起色白，中有一小核，或如豆，或如梅、李核。由氣鬱痰凝而成。延至半年一載，亦有成膿者，收功不易。</p>
<p>治法：初起宜用控涎丹，每日十四粒，體實者二十一粒，薑湯送下。</p>
<p>煎方：桔梗、川貝、半夏、茯苓、橘紅、香附、杏仁等味。潰後宜補脾化痰，如六君子湯之類。</p>
<p><u>膻中疽</u>　生於心窩上兩乳之間。屬任脈膻中穴。</p>
<p><u>甘疽</u>　生於乳上肉高處，屬肺經中府穴之下。</p>
<p>按：此二證皆由憂思鬱結而成。</p>
<p>治法：初起皆有頭一粒，色紅高腫屬陽者，宜仙方活命飲。平塌散漫氣逆不食者險，宜扶正化毒舒郁之藥，如黃耆、川貝、遠志、銀花、陳皮、鬱金等。余與治疽諸法同。</p>

<h1>第三十一章　乳癖、乳痰、乳岩、乳癰、爛皮乳癰、乳疽、內吹、乳頭風</h1>
<p><u>乳癖</u>　乳頭屬肝，乳房屬胃。乳中結核不痛，無寒熱，皮色不變，其核隨喜怒為消長者，為乳癖。</p>
<p>治法：宜逍遙散去薑、薄，加栝蔞、半夏、陳皮。</p>
<p><u>乳痰</u>　即乳癖之大者。初起不痛，後漸痛疼發熱，成膿穿破。此名乳痰，即乳岩之根也。治法與上大段相同。</p>
<p><u>乳岩</u>　初起與乳痰、乳癖大略相同。或半載一年、或兩三載，漸長漸大，始生疼痛。日後腫如堆慄，或如覆杯，色紫氣穢，漸漸潰爛，疼痛連心，出血腥臭，並無膿水。此屬絕證，十中可救一活。</p>
<p>治法：初起逍遙散、歸脾湯、益氣養營湯。</p>
<p><u>乳癰</u>　屬肝鬱濕熱為多。初起疼痛堅硬，乳房焮腫，寒熱往來，則癰成而膿作矣。</p>
<p>治法：初起當散表疏通，如：柴胡、香附、青皮、大貝母、栝蔞皮、連翹、蘇梗、鬱金、炒楂肉、當歸、蒲公英。若不散成膿，宜托裡如黃耆、銀花、當歸、赤芍之類。若潰久不愈，當補氣血，調脾胃，如黨參、茯苓。</p>
<p><u>爛皮乳癰</u>　初起乳頭腫硬，乳房焮腫，惡寒發熱。一、二、三日皮即濕爛，再一、二日即焦黑起腐，再數日後熱退腐脫，生新長肌。摻以珍珠散，蓋以白玉膏。治用蒲公英、金銀花、連翹、丹皮、赤芍、夏枯草、廣皮、當歸、生苡米。</p>
<p><u>乳疽</u>　初起腫硬，即有白頭一粒，後復旁生數頭，頭中有膿不多。此屬肝胃濕火。</p>
<p>治法：蘇梗、荊芥、大貝母、栝蔞皮、夏枯草、連翹、青皮。</p>
<p><u>內吹</u>　孕婦二三個月或八九個月，乳中有核，成膿穿潰，則必俟分娩後方收口。此由胎氣。</p>
<p>治法：蘇梗、生石膏、當歸、牛蒡子、白薇、竹茹、淡黃芩。</p>
<p><u>乳頭風</u>　乳頭乾燥裂痛，或出血、或流水。此由鬱怒所致。</p>
<p>治法：內服加味逍遙散：柴胡、白芍、當歸、茯苓、白芷、桔梗、白朮、甘草、黃芩、半夏、陳皮、黃耆、銀花、蟬蛻、蘇梗、蜣螂蟲。甜白酒煎。外用白芷末和乳汁調敷。</p>
<p>按：乳癰、乳疽、乳痰等證，多生於婦人；若男子間或有之，治法大致相同。古謂婦人乳房屬胃，男子乳房屬腎，恐未必然。</p>

<h1>第三十二章　肺痿、肺癰</h1>
<p><u>肺痿、肺癰</u>　肺痿屬虛，肺癰屬實。久咳音雌，寒熱盜汗，喘不得臥，口吐濁沫，寸口脈數而虛者為肺痿。先咳嗽，胸中隱隱痛，喘急不臥，喉間聞腥臭氣，隨吐臭痰膿血，脈數有力者，為肺癰。</p>
<p>治肺痿法：宜補宜潤，如北沙參、玉竹、麥冬、川貝、杏仁、阿膠、甘草、生地、苡米、茯苓。</p>
<p>治肺癰法：初宜瀉肺排膿化痰，如冬瓜子、杏仁、生苡仁、桃仁、蘆根、葶藶、桔梗、甘草、紫菀、川貝、野茭白根。膿久不愈宜補，如黃耆、白芨、北沙參、甘草等味。</p>

<h1>第三十三章　井疽、穿心漏、捧心癰、幽癰、赫癰、沖疽</h1>
<p><u>井疽</u>　生於心窩，乃任脈鳩尾穴。又名穿心毒。初起一粒，焮紅高腫，發熱煩躁。</p>
<p>治法：宜清涼解毒，如涼膈散，犀角地黃湯。若堅硬紫黑，毒陷神糊，嘔吐不食，腹脹便泄者不治。</p>
<p><u>穿心漏</u>　亦生於心窩。初起硬腫，皮色不變，積久穿潰，時流血水，不易收功。此由心腎兩虛，多食冷物所致。治宜補氣血藥，又溫腎丸最妙。</p>
<p>溫腎丸方：鹿茸、附子、人參、青鹽、棗肉為丸。每服三十粒，酒下。</p>
<p><u>捧心癰</u>　生於人字骨下陷中，腫硬色白，腰痛，膚黃，面浮。因脫力勞中，氣血失和而發。若不消而成膿，不易收功，延成損怯為多。</p>
<p>治法：當歸、茯苓、香附、延胡、廣皮、鬱金、砂仁。</p>
<p><u>幽癰、赫癰、沖疽</u>　幽癰生臍上七寸，赫癰生臍上三寸，沖疽生臍上二寸。以上三證皆屬疽。高腫膿稠者吉，平塌膿清者凶。初起用仙方活命飲。潰後宜補托。</p>

<h1>第三十四章　䐗痰、胃脘癰、脅癰、肋癰</h1>
<p><u>䐗痰</u>　生於中脘穴下，或左或右。初起色白，漸漸硬腫。倘若成膿，膿從腫處穿潰者可治；若膿從嘔吐出者，不可治。治法與捧心癰同。</p>
<p><u>胃脘癰</u>　生於中脘穴，有外癰，有內癰。外癰在皮裡膜外，初起漫腫堅硬，漸漸焮紅成膿。此屬濕熱積聚。若膿從外泄，亦易收功。</p>
<p>治法：半夏、茯苓、橘紅、桔梗、苡仁、當歸、連翹、甘草、赤芍、枳殼。潰後宜補托，黨參、黃耆、歸、朮、陳皮、茯苓之類。</p>
<p>內癰俗名䐗癰，初起中脘穴隱隱疼痛微腫，按之堅硬，寒熱。因鬱火而發。右關脈必沉細，人迎脈必盛大（人迎脈結喉兩旁）。</p>
<p>治法：射干、苡米、赤小豆、當歸、丹皮、桃仁、桔梗、甘草、杏仁。虛者體倦，食少氣促，宜參、耆、麥冬、五味等。若膿從吐出，精神憔悴，必奄奄而死。</p>
<p><u>脅癰、肋癰</u>　發於脅與肋間，左右同皆肝經鬱火。治亦同。若潰後膿水清稀，氣穢臭，飲食不進者死。</p>
<p>治法：初起宜黑山梔、當歸、丹皮、香附、青皮、柴胡、延胡、澤蘭。潰後宜八珍湯補之。</p>

<h1>第三十五章　腹癰、臍癰、臍漏、小兒臍風、少腹癰</h1>
<p><u>腹癰</u>　生於腹皮裡膜外，乃脾經火毒。其初腹皮隱痛，後發癰腫於皮外，無論左右同。</p>
<p>治法：初起宜仙方活命飲。潰後服托裡消毒散。</p>
<p><u>臍癰</u>　生於臍中，由心熱穢於小腸而成，臍高突如鈴。如不能消，即穿破出膿為吉。</p>
<p>治法：初起蠟礬丸，服黃連、黑梔、赤苓、澤瀉、白朮、歸尾、銀花、赤芍。</p>
<p><u>臍漏</u>　臍中出水，因腎虛火亢兼郁惱而發。治法內服六味地黃湯，或八珍湯。外以當歸、龍骨，研末摻之。</p>
<p><u>小兒臍風</u>　凡兒生月內，肚脹腹硬，臍腫，口撮不乳，牙關不開，名曰臍風。口撮為險重，若喉中痰鳴，神氣脫離者，必死。</p>
<p>治法：內服川連，赤芍、山梔、貝母、苡仁、車前、木通，西黃化毒丹。又臍中出水，宜五倍子末摻之。</p>
<p><u>少腹癰</u>　生於少腹皮裡膜外。初起漫腫堅硬色白，數日有熱漸紅者，屬陽易治。無熱不紅者，屬陰難治。</p>
<p>治法：不論初起未潰已潰，俱宜用四君子湯加芎、歸、白芷、枳殼之類。若純陰無陽者，宜十全大補湯。純陰食減形瘦，日久不潰者難治。又有高腫焮紅作痛者，屬濕火。宜真人活命飲。</p>

<h1>第三十六章　大腸癰、小腸癰</h1>
<p><u>大腸癰</u>　由飢飽勞役負重，氣血凝聚，濕熱鬱蒸而發。初起寒熱脈數，腹急漸腫，按之急痛，右足屈而不伸，大便重墜，小溲澀滯如淋。倘若膿成從大便出者，易治。從臍中旁出頭者，以針刺之，若從臍內出膿者不治。亦有臍突腫硬，繞臍生瘡者，名盤腸癰。治同。</p>
<p>治法：未成膿者，大黃、桃仁、歸尾、延胡、紅花、丹皮、炙甲片；如體虛脈細，不敢下者，以歸尾、丹參、延胡、澤蘭、桃仁、苡仁等味。已成膿者，苡仁、當歸、角刺、黃耆、紅花、丹參。潰後宜大補氣血，如十全大補，八珍湯等類。</p>
<p><u>小腸癰</u>　由瘀凝氣滯而成，亦有寒熱凝結成者。少腹腫硬，按之痛，左足曲而不伸，小便數如淋。膿從外出者為順，若從小便出者，不治。</p>
<p>治法：因寒者，肉桂、吳萸、當歸、延胡、車前、香附、丹參、桃仁。因熱者，大黃、丹皮、桃仁、苡仁。瘀血，旋覆花、新絳、蔥管。氣滯，香附、木香、烏藥。潰後宜十全大補湯。</p>

<h1>第三十七章　腎俞發、腎俞虛痰、鸛口疽</h1>
<p><u>腎俞發</u>　即腰疽，生於腰兩旁，或生兩腰中間，最為險候。若高腫紅活可治，潰膿去腐收功。若色紫乾枯，堅硬不作膿者，死在十五日前後。</p>
<p>治法：黨參、黃耆、當歸、白芍、陳皮、角刺（膿已透去之），廣皮、麥冬、五味。</p>
<p><u>腎俞虛痰</u>　生腰間腎俞穴。初起隱隱痠疼，後漸漸漫腫，色白，微微寒熱，神氣委頓，漸漸微軟，似乎有膿，及至刺破，膿水清稀，或有豆腐花塊隨之而出，腫仍不消，元氣日敗，延至勞怯而死。若初起色白，後漸轉紅，潰出稠膿者可治，名腎俞癰。</p>
<p>治法：黨參、黃耆、熟地、萸肉、茯苓、肉桂、杜仲、歸身、廣皮。大抵此證以補為主，或清或溫，隨證加減。</p>
<p><u>鸛口疽</u>　生於尾閭穴之高骨尖上，亦名尾閭發。由陰虧濕火而生。初起一粒，四圍漫腫，潰後腐爛孔深。若寒熱不止，血出不停，飲食不進者危。若能食熱退可治。</p>
<p>治法：黨參、茯苓、黃耆、當歸、白芍、知母、黃柏、大生地、廣皮、銀花、苡仁。外用紅玉膏塗之。</p>
<p>紅玉膏方：紫草三錢，細生地三錢，白芷二錢，亂髮一團，麻油一斤，煎枯去渣，入白佔一兩，血竭末二錢，乳香、沒藥各二錢，珍珠二錢，金銀花二錢。共為末，調入油內，連白占烊化，冷定塗之。</p>

<h1>第三十八章　腸風、臟毒</h1>
<p><u>腸風、臟毒</u>　大便下血，血色鮮者，謂之腸風。血色汙黯，謂之臟毒。皆濕熱而成。</p>
<p>治法：槐花散、地榆散。虛者補中益氣湯加川芎、地榆、槐花。</p>

<h1>第三十九章　脫肛、痔漏、肛門癰、偷糞鼠、臟頭毒</h1>
<p><u>脫肛</u>　臟頭脫垂於肛外，謂之脫肛。有氣虛，有濕熱，有寒，有熱。</p>
<p>治法：氣虛補中益氣湯。濕熱宜川連、淡芩、白芷、赤芍。虛寒滑脫宜牡蠣、餘糧石、五味、粟殼、白朮、黃耆等味。實火宜黃芩、黃連、槐花、川柏及四物、升、柴之類。</p>
<p><u>痔漏</u>　屬陰虛濕熱。</p>
<p>治法：初宜涼血，如川連、槐花等；久宜補陰，如大生地、五味，兼調脾胃，如黨參、冬朮。</p>
<p><u>肛門癰、偷糞鼠、臟頭毒</u>　濕熱所結，由於酒色而成。初起寒熱，繞肛紅腫而痛，大便不通，最易成膿。或左或右成膿，小者名偷糞鼠，大者名肛門癰，繞肛成膿者名臟頭毒。</p>
<p>治法：大便秘者宜涼膈散，或鮮首烏、黃芩、槐花、枳殼、蘆根、金銀花等。潰後宜補，兼去濕熱。此三證最易成管，若一月之內，不能收功，必成漏管。</p>

<h1>第四十章　臀癰、騎馬癰、胎火、胎毒、⿰犭活猻疳</h1>
<p><u>臀癰</u>　生臀上，或左或右，屬濕熱。形大如盤，寒熱，易成膿者易愈。久而不消者難愈。</p>
<p>治法：歸尾、萆薢、苡仁、澤蘭、獨活、延胡、丹皮。如口渴大熱，可加清藥。如日久微寒微熱，或加黃耆、山甲等味。</p>
<p><u>騎馬癰</u>　生於臀下大腿根里側，屬濕熱。治法同上。</p>
<p><u>胎火、胎毒、⿰犭活猻疳</u>　初生小兒，或月內、或月餘，臀腿焮紅，皮膚碎裂，或遍體焮紅，皆屬胎火毒。若臀腫紅碎無皮，名⿰犭活猻疳。</p>
<p>治法：用犀角、大黃磨汁服，或調西黃末與服。余家另有⿰犭活猻疳化毒丹，秘效不傳外人。</p>

<h1>第四十一章　囊癰、脫癰、海底懸癰</h1>
<p><u>囊癰</u>　屬肝經濕熱。初起寒熱，囊腫色紅，易於成膿。</p>
<p>治法：歸尾、龍膽草、萆薢、黑山梔、赤苓、橘核、木通。若火重者加羚羊角。如川楝子、楂肉皆可。若潰後宜調補脾胃。</p>
<p><u>脫癰</u>　初起大作寒熱，囊紅皮濕，明後日即腐爛，其囊皮盡脫。宜貼白玉膏，珍珠散摻之。不可貼黑膏藥。</p>
<p>治法：萆薢、赤苓、苡仁、廣皮、澤瀉、蘇梗、通草。</p>
<p><u>海底懸癰</u>　生於腎囊之後，穀道之前。成膿後易成漏管，屬虛證。</p>
<p>治法：國老膏專消此證。甘草一味，泉水炙熬膏服。用藥如歸尾、山梔、黃柏、萆薢、苡仁、生地等味。</p>

<h1>第四十二章　毒瘡、下疳、魚口、便毒、腎岩</h1>
<p><u>毒瘡</u>　一名廣風，一名棉子瘡，又名楊梅瘡。</p>
<p>治法：防風通聖散或九龍丹瀉之。</p>
<p><u>下疳</u>　生於小便龜頭，有濕火、有毒。</p>
<p>治法：龍膽瀉肝湯為主。</p>
<p><u>魚口、便毒</u>　左為魚口，右為便毒。先發下疳，而後胯凹結核者是也。</p>
<p>治法：未潰前宜歸尾、五靈脂、澤蘭、丹參、萆薢、全蟲。另用全蟲四隻，胡桃肉生打為丸，名蠍桃丸。專治魚口可消。潰後宜帶補帶化，如黃耆、銀花、當歸之屬。</p>
<p><u>腎岩</u>　翻花絕證屬陰虛濕熱鬱火。初起馬口之內，生肉一粒，硬堅而癢。久則作痛，腐爛翻花出血，不可治矣。</p>
<p>治法：鮮首烏、馬料豆、甘草、大補陰丸。或用犀黃、珠粉、血珀常服。</p>

<h1>第四十三章　附骨疽、附骨痰、流注、腿癰</h1>
<p><u>附骨疽</u>　俗名貼骨癰，生於大腿外側骨上。此陰寒之證也。凡環跳穴痠痛，久而漫腫，即是此證。成膿後收功不易。</p>
<p>治法：大熟地、肉桂、當歸、丹參、澤蘭、牛膝、川斷、白朮。</p>
<p><u>附骨痰</u>　亦生大腿外側骨上。小兒三五歲，先天不足，三陰虧損而成，大人亦有之。每日一寒熱，或五日一寒熱，成膿之後，膿水清稀，其中有豆腐花塊流出。漸現雞胸龜背，而成勞損。</p>
<p>治法：八珍湯，十全大補湯。</p>
<p><u>流注、腿癰</u>　流注與腿癰，名雖不同，治法則一。實者當歸、防風、秦艽、澤蘭、丹參、羌獨活、炙甲片、牛膝、延胡。虛者宜溫宜補，如參、耆、朮、桂、附、熟地，皆可用。</p>

<h1>第四十四章　鶴膝風、膝蓋毒、膝眼毒、委中毒</h1>
<p><u>鶴膝風</u>　膝腫而胻腿枯細，有實有虛，有寒濕熱之分別。實症濕熱原可收功，虛寒者收功極難，亦有死者。</p>
<p>治法：以獨活寄生湯為主。熱者加羚羊、蒼朮、黃柏。寒者重用桂、附。虛者六味丸加鹿角，虎潛丸。</p>
<p><u>膝蓋毒</u>　亦生於膝，初起寒熱，數日即紅。屬濕火。治法同上。</p>
<p><u>膝眼毒</u>　生於膝蓋骨上兩旁膝眼中，俗名人面瘡。治同上。</p>
<p><u>委中毒</u>　生於膝彎，俗名曲鰍。潰後防成廢疾。治法同上，熱加清藥，寒加溫藥。</p>

<h1>第四十五章　魚肚毒、附陰疽、接骨發、穿拐毒、夾棍瘡</h1>
<p><u>魚肚毒</u>　生於小腿肚上，一名腓腨毒。屬濕熱傷筋。</p>
<p>治法：當歸、萆薢、丹皮、苡仁、防風、大貝、澤蘭、牛膝。有火加清藥，潰後宜補。</p>
<p><u>附陰疽</u>　生內踝上三寸，初起有頭堅硬而腫痛。屬濕火。</p>
<p>治法：當歸、銀花、赤芍、鮮首烏、連翹、苡仁、萆薢、防風。</p>
<p><u>接骨發</u>　生小腿肚之下，脛骨與足後跟骨相接處。治法與魚肚毒同。</p>
<p><u>穿拐毒</u>　生於足之踝骨上，漫腫而痛。有濕熱、有寒濕。潰後不易收功。</p>
<p>治法：濕熱宜通經去濕。如萆薢、苡仁、當歸、防己、丹皮、澤蘭等。寒濕宜獨活、肉桂、牛膝、當歸之類。虛宜帶補。</p>
<p><u>夾棍瘡</u>　因傷而碎爛，亦在踝骨上。收功不易。</p>
<p>治法：宜貼夾膏。服藥亦化濕通經活血而已。</p>

<h1>第四十六章　腳發背、足跟疽、脫骨疽、湧泉疽、足底水疔</h1>
<p><u>腳發背</u>　生於足背，屬濕熱。初起紅腫略碎，漸漸爛大。宜貼白玉膏，宜用摻藥。若色黑者及見敗證，不食便泄，皆難治。</p>
<p>治法：銀花、萆薢、苡仁、當歸、丹皮、連翹、生草。虛者宜補。</p>
<p><u>足跟疽</u>　生足跟骨上。紅腫易膿者，易治；堅硬黑者，難治。治法與癰疽同。</p>
<p><u>脫骨疽</u>　或腳指脫落，或手指爛去，皆名脫疽。治法宜補宜化濕。初起宜外用灸法。色黑者不可治。</p>
<p><u>湧泉疽</u>　生足心，屬腎經濕熱陰虛。若高腫色紅，易膿潰者，易治。若麻癢色黑，不潰者，難治。</p>
<p>治法：陽證宜萆薢、苡仁、銀花、歸尾等。陰證十全大補湯。</p>
<p><u>足底水疔</u>　足底起黃泡，有硬塊。宜刺出膿水而愈。亦有壯熱煩躁者，則重。</p>
<p>治法：荊防敗毒散，仙方活命飲。</p>

<h1>第四十七章　小兒赤遊丹、豌豆瘡、痘毒、一切瘡疥</h1>
<p><u>小兒赤遊丹</u>　皆胎火夾風熱，形如雲片，色紅而腫，或起手足，或起胸背，或起頭面。令兒煩躁發熱，若腹滿不尿不乳者，不治。</p>
<p>治法：金銀花、甘草、連翹、黑山梔、犀角、大黃之類。外以精肉片貼之。</p>
<p><u>豌豆瘡</u>　生於傷寒溫病之後，如白泡瘡之類，頭面遍身皆發。</p>
<p>煎方：川連、甘草、淡芩、歸尾、防風、連翹、荊芥、白芷。外以玄明粉、赤小豆、青黛、共研末。雞蛋白調敷。</p>
<p><u>痘毒</u>　痘後餘毒，多發於節骱。色紅者易治，色白者難治。收功不易。</p>
<p>治法：初發即宜內服透膿散，虛者用保元湯。</p>
<p><u>一切瘡疥</u>　大抵皆血枯濕熱。</p>
<p>治法：不外養血去濕清熱。火甚體實者，防風通聖散。不實不虛者，如鮮首烏、當歸、苡仁、萆薢、銀花等。日久虛者，宜八珍湯加減。</p>
